Broj: 711-I-1260-P-219-19/20-08-11

Zagreb, 11. rujna 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ivice Turića, općinskog načelnika Općine Perušić,** na 97. sjednici, održanoj 11. rujna 2020., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Turića, općinskog načelnika Općine Perušić, zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Perušić, u kojoj dužnosnik obnaša javnu dužnost općinskog načelnika, s poslovnim subjektom Ugostiteljski obrt „Albatros, u vlasništvu dužnosnika i to dana 4. siječnja 2017.g. u iznosu od 1.678,00 kn, dana 12. svibnja 2017.g. u iznosu od 417,00 kn, dana 19. lipnja 2017.g. u iznosu od 927,00 kn, dana 1. rujna 2017.g. u iznosu od 1.927,00 kn, dana 1. rujna 2017.g. u iznosu od 2.512,00 kn,** **dana 3. srpnja 2018.g. u iznosu od 8.617,00 kn, 3. srpnja 2018.g. u iznosu od 3.335,00 kn i dana 24. listopada 2018.g. u iznosu 4.955,00 kn, kao i zbog moguće povrede članka 7. stavka 1. podstavka c) ZSSI-a koja proizlazi iz donošenja odluka u ime Općine Perušić o stupanju u navedene poslovne odnose s poslovnim subjektom Ugostiteljski obrt „Albatros, u vlasništvu dužnosnika.**
2. **Postupak za odlučivanje o sukobu interesa protiv dužnosnika Ivice Turića, općinskog načelnika Općine Perušić, povodom okolnosti stjecanja vlasništva nad nekretninom kč.br. ……………, neće se pokrenuti, s obzirom da iz prikupljenih podataka i dokumentacije ne proizlazi da je u postupanju navedenog dužnosnika došlo do moguće povrede odredbi ZSSI-a.**
3. **Poziva se dužnosnik Ivica Turić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Ivice Turića, općinskog načelnika Općine Perušić, podnesena je anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-2483-P-219/19-01-2 dana 2. srpnja 2019.g. i povodom koje je otvoren predmet broj P-219/19.

U prijavi se navodi katastarska čestica u k.o. ………………, broj katastarske čestice ……, pod brojem ……………., površine 2591 metara kvadratnih. Prema saznanjima podnositelja navedenu česticu je Općina otkupila od kćeri dužnosnika Ivana Turića, ……………, pod obrazloženjem da je čestica od važnosti za Općinu. Podnositelj ima saznanja i da je prije toga čestica prodana dužnosnikovoj kćeri od strane Općine, ali za taj podatak nema provjerenu informaciju. Iznad naznačene čestice nalazi se uzvišenje na kojem se već 15-tak godina gradi stambeno naselje.

U prijavi se dalje navodi kako u restoranu Albatros, čiji je nominalni vlasnik sin od prijavljenog dužnosnika, …………, skoro svakodnevno dolazi do korištenja reprezentacije Općine Perušić. Podnositelj se referira na raniju Odluku Povjerenstva te ističe da dužnosnik nastavlja sa istom praksom gotovo svakodnevno.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Ivica Turić obnaša dužnost općinskog načelnika Općine Perušić u aktualnom mandatu, počevši od 26. svibnja 2017.g. te da je istu dužnost obnašao i u mandatu 2013. – 2017. Stoga je i Ivica Turić, povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela te je na taj način steklo vlastita saznanja o mogućem sukobu interesa dužnosnika.

Uvidom u podatke Obrtnog registra, utvrđeno je da je pod matičnim brojem obrta 90957229 upisan Ugostiteljski obrt „Albatros“, sa sjedištem u Perušiću, Varoš 22, u vlasništvu dužnosnika Ivice Turića. Kao pretežita djelatnost upisana je djelatnost restorana. Ostale upisane djelatnosti su ugradnja stolarije, pripremni radovi na radilištu, gradnja ostalih građevina niskogradnje, ostali završni građevinski radovi, cestovni prijevoz robe, te proizvodnja proizvoda od beton za građevinarstvo. Navedeni obrt upisan je i počeo s radom 1996.g.

Uvidom u zadnje podneseno Izvješće o imovinskom stanju dužnosnika koje je dužnosnik Ivica Turić podnio 9. ožujka 2020.g. povodom promjene, utvrđeno je kako je dužnosnik Povjerenstvu prijavio vlasništvo nad Ugostiteljskim obrtom Albatros iz Perušića, Varoš 22. U podacima o djeci upisani su podaci za sina te za kćer, …………., OIB: ……………..

Uvidom podatke Općinskog suda u Gospiću, Zk odjel Gospić, utvrđeno je kako je u zk. ulošku br. ……….. upisana kat. čest. ……………………………….., Livada, povr. 2591 m2. Kao vlasnik upisana je Općina Perušić, upisana na temelju Ugovora o zamjeni nekretnina od 28. kolovoza 2013.g. Uvidom u podatke navedenog suda utvrđeno je i kako je kćer dužnosnika, ………………, upisana kao vlasnica kat. čest. …… povr. 3329 m2, zk. uložak br. ………. Prema podacima iz zk izvatka, ……………….. se kao vlasnica upisala na temelju Ugovora o kupoprodaji nekretnina od 18. prosinca 2013.g.

Povjerenstvo je od Općine Perušić zatražilo očitovanje je li Općina Perušić za vrijeme mandata dužnosnika Ivice Turića, općinskog načelnika Općine Perušić, stupala u poslovne odnose s …………………, u vezi kupoprodaje, zamjene ili dr. poslova koje se odnose na nekretnine u vlasništvu Općine Perušić ili su bile u vlasništvu navedene osobe. Povjerenstvo je zatražilo i očitovanje je li Općina Perušić u razdoblju od 28. kolovoza 2015.g. do danas stupala u poslovne odnose s bilo kojim poslovnim subjektom u smislu korištenja usluga Restorana i pansiona "Albatros" u Perušiću te koja je bila uloga dužnosnika Ivice Turića, općinskog načelnika Općine Perušić, u istom. Zatraženo je očitovanje i u odnosu na nekretninu koja se u prijavi spominje.

Općina Perušić je dostavila očitovanje, KLASA: 023-01/19-01/94 od 30. rujna 2019.g., u kojem se navodi kako je zk odjel Općinskog suda u Gospiću proveo postupak preoblikovanja zemljišnih knjiga gdje je došlo do nove numeracije i određenih odstupanja od ranijeg oblika i površine koje su bile obuhvaćene. ………………. nije sudjelovala u postupku te je naknadno utvrdila da je došlo do pogreške u površinama pa se obratila Općini Perušić. Na njen zahtjev Općinsko vijeće je donijelo Odluku o kupoprodaji predmetne nekretnine. Odluka je dostavljena u prilogu očitovanja. U očitovanju se izričito navodi kako tijekom mandata općinskog načelnika Ivice Turića, koji je započeo 2017.g. Općina Perušić nije stupala u poslovne odnose s obrtom u vlasništvu dužnosnikovog sina, kao niti s restoranom i pansionom „Albatros“ čiji je vlasnik Ivica Turić.

Povjerenstvo je dopisom od 22. listopada 2019.g. zatražilo dopunu očitovanja Općine Perušić je li Općina Perušić za vrijeme mandata dužnosnika Ivice Turića stupala u poslovne odnose s kćeri dužnosnika, ……………………, u vezi kupoprodaje, zamjene ili dr. nekretnina u vlasništvu Općine Perušić ili navedene osobe. Zatraženo je i očitovanje je li Općina Perušić u razdoblju od 28. kolovoza 2015.g. do danas stupala u poslovne odnose s obrtom u vlasništvu dužnosnikovog sina ili nekim drugim poslovnim subjektom u smislu korištenja usluga Restorana i pansiona "Albatros" u Perušiću.

Općina Perušić je dana 20 studenog 2019.g. dostavila očitovanje, KLASA: 023-01/19-01/94 od 19. studenog 2019.g., u kojem se navodi kako Općina Perušić za vrijeme mandata dužnosnika Ivice Turića, općinskog načelnika, nije stupala u nikakve poslovne odnose u vezi kupnje, zamjene ili drugog raspolaganja sa nekretninama u vlasništvu Općine Perušić sa dužnosnikovom kćeri, ………………………. Nadalje se u očitovanju navodi kako Općina Perušić od 28. kolovoza 2015.g. do danas nije stupala u poslovne odnose s obrtom u vlasništvu dužnosnikovog sina, ………………, kao niti s Restoranom i pansionom Albatros. Očitovanje je potpisao pročelnik Jedinstvenog upravnog odjela Općine Perušić.

Povjerenstvo je od Općinskog suda u Gospiću zatražilo dokumentaciju na osnovu kojeg se Općina Perušić upisala kao vlasnik nekretnine kč.br. ……., upisane u zk.ul. …… k.o. PERUŠIĆ, zatim Ugovor o zamjeni nekretnina od 28. kolovoza 2013.g. na temelju kojeg se kč.br. …….. otpisala iz uloška …… i upisala u uložak …., kao i dokumentaciju na osnovu kojeg se ………… upisala kao vlasnik nekretnine kč.br. …………….…., upisane u zk.ul. …………….. te podatak tko je bio prije nje upisan kao vlasnik predmetne nekretnine.

Povjerenstvo je dana 24. kolovoza 2020.g. pod brojem ulazne pošte 711-U-3039-P-189/20-01-4 zaprimilo dopis Ministarstva unutarnjih poslova, PU Ličko-senjske, Broj: 511-04-13/05-01-8775/31-19 od 20. kolovoza 2020.g., u kojem se navodi da je u tijeku kriminalističko istraživanje temeljem zahtjeva Općinskog državnog odvjetništva u Gospiću u kojem je od Općine Perušić zatražena analitička kartica i pripadajući računi u razdoblju od 2017. do 2019. godine, za eventualnog poslovnog partnera Ugostiteljski obrt „Albatros“, u vlasništvu dužnosnika Ivice Turića. Na temelju dokumentacije iz Općine Perušić, koja se odnosi na općinske troškove reprezentacije, utvrđeno je kako je ostvaren poslovni odnos 2017. i 2018. godine između predmetnog obrta „Albatros“ i Općine Perušić. Slijedom navedenog u prilogu su dostavljene preslike analitičkih kartica i preslike izdanih računa u navedenom periodu, uz napomenu da su računi iz 2017.g. dostavljeni bez specifikacije jediničnih artikala na koje se odnosi konzumacija i troškovi jela i pića.

Člankom 4. stavkom 2. ZSSI-a propisano je daje član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

U odnosu na okolnosti stupanja u poslovni odnos Općine Perušić s obrtom u vlasništvu dužnosnika, iz dostavljene dokumentacije je utvrđeno kako je općina Perušić, u kojoj dužnosnik obnaša javnu dužnost općinskog načelnika, stupala u poslovne odnose s poslovnim subjektom Ugostiteljski obrt „Albatros, u vlasništvu dužnosnika i to dana 4. siječnja 2017.g. u iznosu od 1.678,00 kn, dana 12. svibnja 2017.g. u iznosu od 417,00 kn, dana 19. lipnja 2017.g. u iznosu od 927,00 kn, dana 1. rujna 2017.g. u iznosu od 1.927,00 kn, dana 1. rujna 2017.g. u iznosu od 2.512,00 kn, dana 3. srpnja 2018.g. u iznosu od 8.617,00 kn, 3. srpnja 2018.g. u iznosu od 3.335,00 kn i dana 24. listopada 2018.g. u iznosu 4.955,00 kn, što upućuje na moguću povredu članka 17. stavka 1. ZSSI-a.

Nadalje, člankom 48. stavkom 1. podstavkom 5. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19) propisano je da općinski načelnik odlučuje o stjecanju i otuđivanju nekretnina i pokretnina jedinice lokalne samouprave i raspolaganju ostalom imovinom, u skladu s navedenim Zakonom, statutom jedinice i posebnim propisima. Obzirom da dužnosnik Ivica Turić obnaša dužnost općinskog načelnika te da donosi odluke o stupanju Općine u poslovne odnose s poslovnim subjektima u smislu reprezentacije i korištenja usluga koje su bile predmet predmetnih poslovnih odnosa te da je odgovoran za isplate, Povjerenstvo u predmetnom postupku pokreće postupak i kako bi se utvrdilo je dužnosnik svojim postupanjem iz navedenog proizlazi moguća povreda članka 7. stavka 1. podstavka c) ZSSI-a.

Slijedom navedenog odlučeno je kao u točki I. izreke ove Odluke.

Uvidom u prikupljene podatke zk odjela Općinskog suda u Gospiću utvrđeno je kako je Općina Perušić vlasnik čestice ……………. koja se u prijavi navodi te da ju je Općina Perušić u vlasništvo stekla zamjenom nekretnina s Jadrankom Dorotić, koja je Općini u zamjenu dala drugu nekretninu (čkbr. ………) i to Ugovorom o zamijeni od 28. kolovoza 2013.g. Dužnosnikova kćer Ana Marija Turić je od Jadranke Dorotić stekla treću nekretninu, koja se u prijavi ne spominje, i to temeljem Ugovora o kupoprodaji od 18.12.2013. Povjerenstvo utvrđuje kako iz navoda u zaprimljenoj prijava, kao niti iz dokumentaciji pribavljenoj povodom istih, ne proizlazi bilo kakva interesna ili osobna povezanost dužnosnika Ivice Turića ili njegove kćeri s Jadrankom Dorotić te je Povjerenstvo donijelo odluku kao što je navedeno u točki II. izreke predmetne Odluke.

Poziva se dužnosnik Ivica Turić, sukladno članku 39. stavku 3. ZSSI-a, da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, kao i odgovarajuću dokumentaciju. Povjerenstvo će potrebne podatke pribaviti od Općine Perušić, a prema potrebi potrebni podaci će se zatražiti i od drugih nadležnih tijela u Republici Hrvatskoj.

Slijedom svega navedenoga, Povjerenstvo je donijelo Odluku kao što je navedeno u

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivica Turić, elektroničkom dostavom
2. Objava na internetskoj stranici Povjerenstva
3. Pismohrana